भारत बंद का बिहार में दिख रहा असर, सड़क जाम के साथ कई जगह रोक दी ट्रेन

पटना. विभिन्न संगठनों व राजनीतिक दलों द्वारा बुलाए गए भारत बंद के चलते सोमवार को बिहार के वैशाली जिले में एक नवजात की मौत हो गई। बच्चे का जन्म महनार के पीएचसी में हुआ था। गंभीर हालत देख उसे बेहतर इलाज के लिए सदर हॉस्पिटल हाजीपुर रेफर किया गया था। बच्चे को लेकर उसकी मां एम्बुलेंस से हाजीपुर के लिए चली, लेकिन महनार के अम्बेडकर चौक पर एम्बुलेंस को बंद समर्थकों ने रोक दिया। बच्चे को गोद में लिए मां रास्ता देने की गुहार लगाती रही, लेकिन किसी ने उसकी एक न सुनी। एम्बुलेंस जाम में फंसी रही और बच्चे की मौत हो गई।

पटना, आरा समेत कई जगह रोकी गई ट्रेन

सैकड़ों की संख्या में बंद समर्थक पटना जंक्शन पर पहुंच गए। उन लोगों ने केंद्र सरकार के खिलाफ नारे लगाए। कई बंद समर्थक जंक्शन पर खड़ी ट्रेन के इंजन पर चढ़ गए, जिससे ट्रेन परिचालन प्रभावित हुआ। इसके साथ ही आरा, शेखपुरा और अन्य जिलों में भी ट्रेन रोकी गई।

कहां क्या हुआ?

आरा : दिल्ली-हावड़ा मेनलाइन पर 26 ट्रेनें प्रभावित, अागजनी

भारत बंद का भोजपुर जिले में असर देखा गया। बंद समर्थकों ने दिल्ली-हावड़ा रेल मेनलाइन को आरा व बिहिया स्टेशन पास जाम कर विरोध-प्रदर्शन किया। आरा-पटना नेशनल हाइवे, आरा-मोहनिया नेशनल हाइवे-30, आरा-बक्सर नेशनल हाइवे-84, आरा -सासाराम स्टेट हाइवे व सकड्‌डी-नासरीगंज- स्टेट हाइवे को जगह-जगह जाम कर सड़कों पर आगजनी की। इस दौरान भारी उपद्रव हुए। कई जगहों पर तोड़फोड़ की गई। आरा में रेल ट्रैक पर लोहे एवं पत्थर के गार्टर रख करीब सात घंटा तक दिल्ली-हावड़ा मेनलाइन पर ट्रेनों का परिचालन ठप किया।

औरंगाबाद : बंद का दिखा मिला- जुला असर, तोड़फोड़ व प्रदर्शन

एससी-एसटी एक्ट में संशोधन के विरोध में दलित समाज के लोग सड़क पर उतरे और विरोध जताया। पूरे जिले में लोग जगह-जगह सड़क पर उतरे और भारत बंदी की औपचारिकताएं निभायी। भारत बंद का प्रभाव जिले में कुछ खास नहीं दिखा। कहीं अाधा घंटा तो कहीं एक घंटे के लिए लोगों ने सड़क पर उतर कर एससी-एसटी एक्ट में हुए संशोधन के प्रति विरोध जताया। इस दौरान सड़क पर आगजनी की गई और आवागमन को बाधित कर दी गई। विरोध में नारेबाजी की गई। पूरे जिले में भारत बंद का आम जन-जीवन पर असर नहीं पड़ा।

बेगूसराय : पूरे दिन जोश में दिखे प्रदर्शनकारी, कई जगह तोड़फोड़

बाइक सवार बंदसमर्थकों ने खूब डराया रहा बंद कहीं लाठियां चलाई गई, जबरन दुकानों को बंद कराया गया। कहीं दुकानों से सामानों को लुट लिया गया तो कहीं सड़क पर चलने वालों को भी पीटा गया। वहीं दिनभर शहर में एक बाईक पर तीन-चार सवार होकर जमकर हुददंग मचाते दिखे। सुवह आठ बजे से शाम के चार बजे तक सामान्य क्या रोगी ले जा रहे एम्बुलेस को भी नही बख्सा गया। बंद समर्थकों का खौफ ऐसा था कि दिन भर शहर में एक भी दुकाने नही खुली। इतना ही नही सरकारी कार्यालय खुले तो जरूर लेकिन वहां विशेष सुरक्षा के प्रबंध किए गए थे।

बिहारशरीफ : अस्तव्यस्त हुआ शहर का जनजीवन, आगजनी

दलित संगठनों द्वारा बुलाए गए भारत बंद का बिहारशरीफ में काफी असर दिखा। शहर का जनजीवन दोपहर तक अस्त-व्यस्त रहा। जहां-जहां प्रदर्शन चल रहा था। वहां आसपास की दुकानें बंद रहीं। बंद समर्थकों के तेवर काफी उग्र रहे। ऑटो चालकों और वाहन चालकों के साथ बदसलूकी भी हुई। सुबह 7 बजे से ही दलित सेना, भीम आर्मी, जनहित विकास मंच सहित कई दलित संगठनों के कार्यकर्ता सड़कों पर उतर आए थे। कांग्रेस, राजद, माले, सीपीआई आदि के समर्थन से विरोध ने और तेज पकड़ लिया।

जहानाबाद : जहां-तहां रुकी रहीं ट्रेनें, भूखे-प्यासे रहे लोग

एससी-एसटी एक्ट में कथित बदलाव के विरोध में विभिन्न संगठनों द्वारा आहूत भारत बंद का जिले में व्यापक असर देखा गया। वंचित वर्ग मोर्चा, राजद अनुसूचित जाति जनजाति मोर्चा, भाकपा माले, अनुसूचित जाति जनजाति मोर्चा, जन अधिकार पार्टी और आंबेडकर छात्रावास के छात्रों द्वारा आहूत यहां बंद से जनजीवन अस्त-व्यस्त हो गया। ट्रेन की पटरी पर आगजनी करते हुए अप और डाउन लाइन की पटरियों पर लोहे की पुरानी पटरियां रख दी जिससे लगभग साढ़े नौ घंटों तक पीजी रेलखंड का आवागमन पूरी तरह बाधित रहा।

सीवान : बंद समर्थकों ने उत्पात, झाड़प व एम्बुलेंस को भी रोका

भारत बंद के दौरान समर्थकों ने बंद के नाम पर जमकर शहर भर में उत्पात मचाया। दुकानों को जबरन बंद कराया व कई दुकानों पर लाठी-डंडे बरसाए। बस स्टैंड में यात्रियों को दौड़ाया और मारपीट की। सीवान सर्कुलेटिंग एरिया के सामने भी मुख्य मार्ग पर जमकर हंगामा किया और लगभग पूरे दिन आवागमन को बाधित रखा। शहर के गोपालगंज मोड़ पर बंद समर्थक पुलिस से भी उलझ गए। बंद के दौरान आम राहगीरों की पिटाई भी कर दी गई। लेकिन पुलिस की उदासीनता से राहगीर बिना एफआईआर दर्ज कराए ही घर चले गए। एम्बुलेंस को भी रोका दिया।

शेखपुरा : बंद समर्थकों ने गया-हावड़ा एक्सप्रेस ट्रेन को रोका

भारत बंद के आह्वान का शेखपुरा में भी व्यापक असर दिखा। सुबह सवा नौ बजे राजद के अलावे अन्य पार्टी के कार्यकर्ताओं ने किउल- गया रेल खंड पर गया-हावड़ा एक्सप्रेस को रोक दिया और केंद्र व राज्य सरकार विरुद्ध में जमकर नारेबाजी की। इस दौरान विभिन्न सड़क मार्गों पर चक्का जाम के दौरान वाहनों का आवागमन पूरी तरह ठप रहा। जिसके कारण यात्रा करने वाले लोगों को भारी परेशानियों का सामना करना पड़ा। चक्का जाम के दौरान जबरन वाहनों को वहां से आगे ले जाने का प्रयास करने वाले वाहन चालकों एवं समर्थकों के बीच धक्का- मुक्की भी हुई।

छपरा : ट्रेन पर पथराव, जिले भर में 10 प्राथमिकी, 100 नामजद

बंद का व्यापक असर छपरा में भी देखने को मिला। रोड मार्ग से लेकर रेलवे तक के परिचालन बाधित रहा। ट्रेन पर पथराव भी हुआ। जिले भर में 10 प्राथमिकी दर्ज हुई। 100 नामजद किए गए। बंदी के दौरान नेशनल हाइवे छपरा-पटना और एनएच 102 व एनएच-85 पर यातायात व्यवस्था पूरी तरह से ठप रहा लेकिन एंबुलेंस को बंद से दूर रखा गया है। शहर के नगरपालिका चौक,थाना चौक,दारोगा राय चौक, नेवाजी टोला चौक,बाजार समिति, गुदरी,साहेबगंज समेत अन्य इलाकों में बंद समर्थकों ने आगजनी कर रोड को जाम कर दिया।

क्यों बुलाया बंद?

- एससी-एसटी एक्ट के तहत दर्ज मामलों में तत्काल गिरफ्तारी पर रोक लगाने वाले सुप्रीम कोर्ट के फैसले के विरोध में दलित संगठनों ने सोमवार को भारत बंद का एलान किया है।

- सुप्रीम कोर्ट ने 20 मार्च को जारी एक आदेश में एससी-एसटी एक्ट के दुरुपयोग पर चिंता जताते हुए इसके तहत तत्काल गिरफ्तारी या आपराधिक मामला दर्ज करने पर रोक लगा दी थी।

- कोर्ट ने एससी-एसटी एक्ट के तहत दर्ज होने वाले केसों में अग्रिम जमानत को भी मंजूरी दे दी थी।

- केंद्रीय मंत्रियों और थावरचंद गहलोत की अगुआई में एससी-एसटी सांसदों ने प्रधानमंत्री से मिलकर विरोध दर्ज करवाया था।

फोटो- शेखर